財昏
作者：陳造
朝代：宋

paragraphs: 師昏古所辭，財昏今不耻。
傳祀合二姓，古者貴由禮。
四德五可外，貨賄亦末爾。
民風日就頹，捨此爭校彼。
媒氏未到眼，聘資問有幾。
傾篋指金錢，交券搴租米。
東家女未笄，儀矩無可紀。
已聞歸有日，資送耀鄰里。
西家女三十，閉戶事麻枲。
四壁漏風霜，行媒無留趾。
坐貧失行期，趣富瞢貪鄙。
流弊例不免，其源實此起。
多約或少酬，暫譽甘長毀。
坐令親舊歡，詭譎變狐鬼。
何况性習間，貧富岐臧否。
土俗未易挽，人情大不媺。
悠悠何足道，吾以諗君子。